Predkladacia správa

Medzinárodná banka pre obnovu a rozvoj (International Bank for Reconstruction and Development – IBRD) je medzinárodná finančná inštitúcia, ktorá vznikla na základe medzinárodnej konferencie v roku 1944 v Bretton-Woods, USA. Oficiálna činnosť IBRD sa datuje od 27. decembra 1945, keď 29 krajín podpísalo Dohodu o Medzinárodnej banke pre obnovu a rozvoj. V súčasnosti má 187 členov. Ťažiskom činnosti IBRD je poradenstvo, čiastočné financovanie, resp. poskytovanie úverov pre programy, projekty a štrukturálne opatrenia.

Závery Konsenzu z Monterrey, prijatého na Medzinárodnej konferencii OSN o financovaní rozvoja a riešení problémov chudoby, ktorá sa konala v Monterrey v Mexiku v dňoch 18. až 22. marca 2002, vyzvali Medzinárodný menový fond (MMF) a skupinu Svetovej banky na pokračovaní procesu zvyšovania podielu a zastúpenia rozvojových a tranzitných krajín v medzinárodných finančných inštitúciách. V súlade so závermi Konsenzu z Monterrey pokračoval proces zvyšovania podielu a zastúpenia rozvojových a tranzitných krajín v skupine Svetovej banky.

Prvá časť predmetného reformného procesu sa týkala zvýšenia základných hlasov všetkých členských štátov IBRD, prerozdelenia členských podielov (allocation of shares) a zvýšenia počtu volených výkonných riaditeľov pre oblasť subsaharskej Afriky (jedna z hlavných prioritných rozvojových oblastí pre skupinu Svetovej banky). Táto prvá časť predmetného reformného procesu bola odsúhlasená Radou guvernérov skupiny Svetovej banky v januári 2009 a znamenala posilnenie hlasovacej sily rozvojových a tranzitných krajín v IBRD o 1,46 %.

Členské štáty IBRD počas Jarných zasadnutí MMF a skupiny Svetovej banky v apríli 2010 odsúhlasili posilnenie kapitálu skupiny Svetovej banky o 86,2 mld. USD na úroveň 276,1 mld. USD. Súčasne posúdili druhú časť reformného procesu zvyšovania účasti a zastúpenia rozvojových a tranzitívnych krajín, ktorej cieľom je posilniť hlasovaciu silu týchto krajín o ďalšie min. 3 %. To sa má dosiahnuť prostredníctvom selektívneho navýšenia kapitálu IBRD (Selective Capital Increase). Selektívne navýšenie kapitálu IBRD sa popri všeobecnom navýšení kapitálu IBRD týka vybraných krajín (SR sa netýka), ktoré sa dobrovoľne zaväzujú prispieť k tomuto navýšeniu, na základe čoho sa zvýši ich hlasovacia sila v IBRD. Všeobecné navýšenie kapitálu IBRD sa týka všetkých členských štátov IBRD a je určené na základe podielu danej krajiny na základnom kapitáli IBRD (v prípade SR 0,21 %). Počas zasadnutia Development Committee dňa 25. apríla 2010 členské štáty IBRD odsúhlasili všeobecné navýšenia kapitálu vo výške 58,4 mld. USD, ktoré zodpovedá 484 102 akciám a selektívne navýšenie kapitálu vo výške 27,8 mld. USD, ktoré zodpovedá 230 374 akciám a predstavuje celkové posilnenie hlasovacej sily rozvojových a tranzitívnych krajín IBRD o 3,13 %.

Pre SR vyplýva zo všeobecného navýšenia kapitálu IBRD podiel splatného kapitálu vo výške 6 217 528 USD, ktorý je splatný počas max. 5 rokov. Celkovo SR v rámci všeobecného navýšenia kapitálu IBRD upíše 859 akcií v hodnote zodpovedajúcej 120 635 USD (odvodené z hodnoty SDR z roku 1974, t. j. 1,20635 USD/1 USD z roku 1944) na jednu akciu, t. j. vo výške 103 625 465 USD. V súčasnosti má SR v IBRD 3216 akcií. SR svojou účasťou na tomto navýšení kapitálu prispeje k posilneniu finančnej kapacity IBRD a súčasne k plneniu rozvojového mandátu IBRD.

SR uhradí splatný kapitál v IBRD vo výške 6 217 528 USD zo štátnych finančných aktív v rokoch 2011 až 2015. Celkový upísaný kapitál SR v IBRD je možné vykázať ako oficiálnu rozvojovú pomoc SR.
V súvislosti s druhou časťou reformného procesu dochádza k selektívnemu navýšeniu kapitálu v Medzinárodnej finančnej korporácii (IFC - súčasť skupiny Svetovej banky zaoberajúca sa projektmi pre súkromný sektor) o 200 mil. USD. Selektívne navýšenie kapitálu v IFC je určené pre rozvojové krajiny, ktorým sa zaplatením ich príspevku zvýši ich hlasovacia sila. SR v marci 2010 v rámci zvyšovania účasti a zastúpenia rozvojových a tranzitívnych krajín IFC zaslala IFC svoje stanovisko s tým, že podporuje zvýšenie základných hlasov členských krajín IFC na úroveň 5,55 % z celkovej hlasovacej sily členských štátov IFC, ale nepristúpi k selektívnemu navýšeniu kapitálu IFC. SR by mohla v tomto prípade upísať 16 akcií. K selektívnemu navýšeniu kapitálu IFC nepristúpila taktiež ani jedna členská krajina belgickej konštituencie v skupine Svetovej banky, kam patrí SR. 

Materiál sa predkladá vláde SR na schválenie, na základe čoho následne minister financií SR oznámi IBRD formou hlasovacieho formulára (príloha materiálu), rozhodnutie vlády SR týkajúce sa všeobecného navýšenia kapitálu IBRD a ostatných častí druhej časti reformného procesu skupiny Svetovej banky.

Vzhľadom na to, že predmetný materiál sa týka výdavkových operácií štátnych finančných aktív, súčasťou materiálu je doložka vybraných vplyvov.